ตั๋วแลกเงินเม.ย.พุ่งพรวด
ศูนย์วิจัยกสิกรไทย ระบุตั๋วแลกเงินเดือนเม.ย.พุ่ง 8 หมื่นล้านบาท ผู้ฝากเบนเข็ม รับมือคุ้มครองเงินฝาก
25 พ.ค. 2554

ศูนย์วิจัยกสิกรไทย ระบุตั๋วแลกเงินเดือนเม.ย.พุ่ง 8 หมื่นล้านบาท ผู้ฝากเบนเข็ม รับมือคุ้มครองเงินฝาก
ศูนย์วิจัยกสิกรไทย รายงานว่า เงินฝากของธนาคารพาณิชย์ทั้ง 14 แห่ง ณ สิ้นเดือนเมษายน 2554 มีจำนวน 6.99 ล้านล้านบาท ลดลง 1.43 หมื่นล้านบาท จาก 7 ล้านล้านบาท ณ สิ้นเดือนมีนาคม 2554 ตามการลดลงของเงินฝากในกลุ่มธนาคารขนาดกลางและกลุ่มธนาคารขนาดเล็ก ขณะที่เงินฝากของกลุ่มธนาคารขนาดใหญ่ยังคงเพิ่มขึ้น
ทั้งนี้ตราสารหนี้ที่ออกและเงินกู้ยืม ซึ่งมีตั๋วแลกเงินเป็นหนึ่งในองค์ประกอบ เพิ่มขึ้นอีก 8.18 หมื่นล้านบาท จาก 1.21 ล้านล้านบาท ณ สิ้นเดือนมีนาคม 2554 มาที่ 1.295 ล้านล้านบาท ซึ่งการลดลงของเงินฝาก และการเพิ่มขึ้นของตราสารหนี้ที่ออกและเงินกู้ยืม คาดว่ายังคงเป็นผลจากการปรับกลยุทธ์การระดมเงินของธนาคารพาณิชย์ ที่ส่วนหนึ่งเป็นไปเพื่อรับมือกับการทยอยลดวงเงินคุ้มครองเงินฝากที่จะเกิดขึ้นตั้งแต่วันที่ 11 สิงหาคม 2554 นี้ 
ด้านเงินให้สินเชื่อสุทธิ  ของ 14 ธนาคารพาณิชย์ไทย มีจำนวน 6.76 ล้านล้านบาท เพิ่มขึ้น 1.11 หมื่นล้านบาท จาก 6.75 ล้านล้านบาท ณ สิ้นเดือนมีนาคม 2554 จากการเพิ่มขึ้นในกลุ่มธนาคารขนาดใหญ่และกลุ่มธนาคารขนาดเล็ก
 ขณะที่สินเชื่อสุทธิของกลุ่มธนาคารขนาดกลางลดลง ทั้งนี้ สินเชื่อที่เพิ่มขึ้นจากเดือนก่อนด้วยขนาดที่น้อยลง สะท้อนถึงผลกระทบที่เกิดขึ้นจากปัจจัยชั่วคราว ทั้งจากเหตุภัยพิบัติในญี่ปุ่น และผลทางด้านฤดูกาลตามจำนวนวันทำการที่มีน้อยในเดือนนี้ อันมีผลต่อความต้องการเบิกใช้สินเชื่อของภาคธุรกิจเอกชน   
"จากการเปลี่ยนแปลงของแหล่งที่มาและใช้ไปของเงินทุนดังกล่าว ซึ่งแม้เงินฝากจะปรับลดลง และสินเชื่อเพิ่มขึ้น แต่การเพิ่มขึ้นของตราสารหนี้ที่ออกและเงินกู้ยืม ส่งผลให้สภาพคล่องที่ธนาคารพาณิชย์ไทยในเดือนเมษายน 2554 ปรับเพิ่มขึ้นได้เมื่อเทียบกับเดือนก่อน" ศูนย์วิจัยกสิกรไทย ระบุ